
Zvonjenje pomeni zvočno identiteto naše kulturne krajine, zvonovi pa so pomembno povezani z etnološkim izročilom, umetnostno ustvarjalnostjo in mojstrsko livarsko obrtjo. Zvonovi niso samo cerkvena glasbila, ampak so družbeni povezovalci in usmerjevalci človeških življenj. Poudariti je treba, da je bila simbolna ter praktična vloga zvonov v starih časih nepogrešljiva, danes pa je pomen zvonov drugačen in zvonjenje za nekatere moteče.

Skoraj istočasno z večernim zvonjenjem (13. stol.) zasledimo običaj, da se je ob zori zvonilo Mariji v pozdrav in počeščenje. V civilnem življenju je bilo že zdavnaj poprej v navadi jutranje zvonjenje, ki je naznanjalo, da se mestna vrata odprejo ter da se zopet začne življenje na ulici in trgu. 
Stari cerkveni zvonik se je prvotno nahajal na desni strani glavnega cerkvenega pročelja (kjer je vhod na cerkveni kor) in je prvič omenjen že leta 1359. Leta 1790 je dolinski župnik in dekan odredil gradnjo novega, 26 metrov visokega zvonika, ločenega od cerkvene stavbe. Gradnjo stolpa, ki se je zaključila leta 1792, so finančno podprli domačini in cesarska dvorna komora v Gradcu. Stari zvonik so porušili, zvonove iz 17. stoletja so namestili v novi zvonik in obenem so obnovili še notranjost cerkve. 
Med ihto prve svetovne vojne, je v noči na 26. marec 1918 med nevihto mogočna strela treščila v zvonik in ga do tal porušila. Umrle so tri osebe. Na cerkvenem obzidju je bil postavljen nadomestni zvonik. Dolina je tedaj ostala skoraj 30 let brez zvonika 
Sedanji stolp je bil pozidan šele leta 1953 med Zavezniško upravo Tržaškega svobodnega ozemlja na pobudo dolinske občine, dolinske župnije in tržaške škofije. Naš zvonik je visok 33 metrov in ima tri zvonove: Sv. Urha, Sv. Martina in Blaženo Devico Marijo. Stolpno uro podjetja Solari je kupila dolinska občina, prejšnja ura pa je bila last dolinske srenje.

Zvoniku niso prizadejale strele. V 90. letih 20. stoletja je močna strela treščila v zvonik in vrgla na tla veliki križ.

Leta 2004 je pod upravo takratnega dolinskega župnika, zaslužnega gospoda Maksa Suarda, dolinski zvonik bil deležen temeljite obnove. Obnovili so vse mehanizme ure, mehanizacijo zvonov in kladiv. Nov tehnološki sistem je zvonjenju dal točen ritem in čas trajanja zvonjena, brez dolgih nihanj, ki smo jih bili navajeni. Zvonjenje je bilo harmonično.

Avgusta 2020 je v zvonik ponovno udarila strela. Več kot mesec dni so zvonovi mirovali in tehnikom ni takoj uspelo ugotoviti okvare, ki jo je prizadejala strela celotnemu sistemu. Nabralo se je skoraj za 8.000 evrov škode. Zaradi te okvare se je zgodilo, da so se zvonovi enkrat oglasili ob 11. uri zvečer.

11. januar 2022 bo ostal zapisan v zgodovini naše župnije kot eden izmed najbolj žalostnih trenutkov naše skupnosti. Sodna policija je prišla in zapečatili so naše zvonove, naš glas. Najbolj glasen utrip naše župnije!

Nihče ni mogel temu verjeti in si predstavljati, da so lahko domači zvonovi med nekaterimi vzbudili toliko ihte. V Dolini je za obdobje skoraj treh let bil vsak dan veliki petek, ko so v cerkvah zvonovi tiho. Pot križevega pota je bila tudi zelo strma. Podpisniki podpornih pisem za ponovno vzpostavitev zvonjenja, ki so se postopoma nabirali, so celotni župniji dajali navdiha in upanja, da ni vsem vseeno. Večina Dolinčanov se je izrazila: DA! HOČEMO NAŠE ZVONOVE NAZAJ! ZVONOVI SO DEL NAŠE SKUPNOSTI. Nabralo se je skoraj 700 podpisov. Podporo zvonovom je podpisalo tudi veliko število novih Dolinčanov, ki govorijo italijanski jezik.

Tri velike noči, trije božiči, 33 pogrebov, sedem porok, devet krstov, trije farni prazniki in drugi redni obredi so ostali brez zvonjenja. V Dolini sonce ni več sijalo. Srca so okamnela. Dolinski župnijski upravitelj Klemen Zalar si je s takratnimi legalnimi predstavniki zelo prizadeval, da bi se zvonjenje ponovno vzpostavilo, tako kot v ostalih okoliških župnijah. Ampak žal zaman.

Dolinski legalni predstavnik mons. Ettore Karl Malnati se je zelo nesebično boril, da bi bila odpravljena velika krivica, ki se je zgrnila proti dolinski župniji, Katoliški cerkvi in ne nazadnje proti naši kulturi. Škofijski in župnijski odvetnika, brata Polacco iz Trsta, sta se skupaj z mons. Malnatijem nenehno borila, da bi sodstvo upoštevalo škofov dekret o zvonjenju ter mednarodni konkordat med Katoliško Cerkvijo in Republiko Italijo, podpisan 18. februarja 1984, ki velja za sporazum mednarodnega prava, kjer v drugem členu Italijanska Republika prepoznava le v cerkveni oblasti edini subjekt, ki ima pravico urejevanja cerkvenih zvonov na ozemlju italijanske Republike. To se je tudi zgodilo. Sodišče je konkordat upoštevalo. Čeprav z veliko zamudo, so zvonovi odpečateni.

Zdaj predajmo besedo dolinskemu župnijskemu upravitelju gospodu Tomažu Kunaverju, ki bo podal pozdrav in zvonove blagoslovil. Sledil bo slovesni TE DEUM in oglasili se bodo naši zvonovi.

Zvonovi, mogočni blagoslovljeni predmet v zvoniku, so tisti iz katerih pritrkovalke in pritrkovalci izvabljajo čudovite melodije. Za trenutek se bomo zdaj posvetili našim pritrkovalcem iz sosednje župnije Mačkolje. Pritrkovalsko skupino Turn sestavljajo člani različnih generacij. Najstarejši so se k’mp’njanja (pritrkavanja) izučili po praktičnem izročilu. Mlajši se v pritrkavanju urijo na podlagi Mercinovih smernic, strnjenih v zbirki Slovenski pritrkovavec. Prisluhnimo zdaj melodijam naših pritrkovalcev v zvoniku.

Naj zvonijo zvonovi domačinov
Naj bodo oznanjevalci miru. 
Naj prinesejo mir in razsodnost tu v Dolino, kjer zvonovi naprej pojo.

Danila Tuljak Bandi

Dolinski zvonovi

Prišel je čas, prišel je čas

zvonovom našim utišali so glas,

kazalci ure nemo so obstali, 

da bi ljudje lahko v miru spali. 

Prišel je čas, prišel je čas

ko v vasi je vse manj porok, 

rojeva se čedalje manj otrok

otroški živ žav redkeje odmeva

v boleči tišini vas zdaj sameva.

Bili so časi, bili so časi,

ko fantje so prepevali na vasi, 

ko zvonovi svet Urha doneli so v vasi, 

ko se mularija lovila je po vasi. 

Današnji čas, moderni čas

zvonovom našim utišali so glas.

Pesem domača srca več ne vžge,
na sprehod ljudje zdaj nosijo pse.

Ko stopam po zemljici mili slovenski, 

cerkvice bele srečujem povsod, 

dolga stoletja raste v ljubezni 

v moji deželi iz vere naš rod.

Slovenski zvonovi, zvonite, 

vsi smo otroci sveta, 

v daljave želje ponesite, 

pod istim smo nebom doma.

Ponosno ozre se oko mi v daljave, 

zmeraj pošteni bili smo ljudje, 

našim rodovom, glej, bije še vedno 

dobro slovensko srce.

Slovenski zvonovi, zvonite, 

vsi smo otroci sveta, 

v daljave želje ponesite, 

pod istim smo nebom doma.

Veliko smo žalostnih dnevov prestali, 

mnogo bilo je pregrenkih solza. 

Vendar na zemlji smo svoji ostali, 

tu smo Slovenci doma.

Objela bi rada cvetočo deželo, 

vsak naj po delu nas dobrem spozna, 

vedno prepevala z željo bom eno, 

draga Slovenija, tu smo doma.

